CELEX: 32019D1739
Language: ro
Date: 2019-10-16 00:00:00
Title: Decizia de punere în aplicare (UE) 2019/1739 a Comisiei din 16 octombrie 2019 de stabilire a măsurilor de urgență vizând prevenirea introducerii și răspândirii în Uniune a virusului rozetei trandafirilor [notificată cu numărul C(2019) 7328]

18.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 265/12
               
            
         DECIZIA DE PUNERE ÎN APLICARE (UE) 2019/1739 A COMISIEI
         din 16 octombrie 2019
         de stabilire a măsurilor de urgență vizând prevenirea introducerii și răspândirii în Uniune a virusului rozetei trandafirilor
         [notificată cu numărul C(2019) 7328]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
         întrucât:
         
                     (1)
                  
                  
                     Virusul rozetei trandafirilor („organismul specificat”) este un organism dăunător care în prezent nu figurează în anexa I sau anexa II la Directiva 2000/29/CE.
                  
               
                     (2)
                  
                  
                     Organismul specificat și vectorul său Phyllocoptes fructiphilus nu sunt cunoscuți a fiind prezenți pe teritoriul Uniunii. Totuși, o analiză a riscului fitosanitar efectuată de Organizația Europeană și Mediteraneeană pentru Protecția Plantelor (OEPP) a demonstrat că organismul specificat și efectele sale dăunătoare ar putea avea o importanță semnificativă pentru sănătatea plantelor din Uniune, în special pentru producția tuturor trandafirilor.
                  
               
                     (3)
                  
                  
                     Având în vedere aceste aspecte, precum și răspândirea continuă a organismului specificat, plantele susceptibile ar trebui să facă obiectul unor măsuri specifice atunci când sunt introduse în Uniune din țări terțe în care este prezent organismul dăunător (Canada, India și SUA) și ar trebui să fie însoțite de un certificat fitosanitar.
                  
               
                     (4)
                  
                  
                     Măsurile specifice respective ar trebui să prevadă depistarea în timp util a organismului specificat și a vectorului său pe teritoriul Uniunii, cerințe pentru introducerea în Uniune a plantelor specificate, precum și controale oficiale la introducerea plantelor menționate în Uniune.
                  
               
                     (5)
                  
                  
                     Statele membre ar trebui să se asigure că orice persoană care deține plante care ar putea fi infectate cu organismul specificat este informată cu privire la prezența sa potențială și la măsurile care trebuie luate.
                  
               
                     (6)
                  
                  
                     Statele membre ar trebui să efectueze anchete anuale în vederea detectării prezenței organismului specificat pe teritoriul lor, pentru a asigura o abordare mai proactivă a riscului stabilirii și răspândirii organismului în cauză.
                  
               
                     (7)
                  
                  
                     Ar trebui să se stabilească cerințe pentru introducerea în Uniune a plantelor, altele decât semințele, de Rosa spp., originare din Canada, India sau SUA (plante specificate), precum și pentru controalele oficiale care urmează să fie efectuate la introducerea lor în Uniune. Aceste măsuri sunt necesare pentru a asigura o protecție sporită a teritoriului Uniunii împotriva introducerii și răspândirii organismului specificat.
                  
               
                     (8)
                  
                  
                     Pentru a permite organismelor oficiale responsabile și operatorilor profesioniști să se adapteze la cerințele menționate, prezenta decizie ar trebui să se aplice începând cu 1 noiembrie 2019.
                  
               
                     (9)
                  
                  
                     Prezenta decizie ar trebui să fie temporară și să se aplice până la 31 iulie 2022, pentru a permite revizuirea sa înainte de această dată.
                  
               
                     (10)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Definiții
            În sensul prezentei decizii, se aplică următoarele definiții:
            
                        (a)
                     
                     
                        „organism specificat” înseamnă virusul rozetei trandafirilor;
                     
                  
                        (b)
                     
                     
                        „plante specificate” înseamnă plante, altele decât semințele, de Rosa spp., originare din Canada, India sau SUA;
                     
                  
                        (c)
                     
                     
                        „vector specific” înseamnă Phyllocoptes fructiphilus.
                        
                     
                  
         
            Articolul 2
            Interzicerea introducerii în Uniune și circulația în interiorul Uniunii
            Se interzice introducerea și răspândirea în Uniune a organismului specificat.
         
         
            Articolul 3
            Depistarea sau prezența suspectată a organismului specificat
            Statele membre asigură faptul că orice persoană care are sub controlul ei plante care ar putea fi infectate cu organismul specificat sau vectorul său este informată imediat cu privire la prezența sau la suspiciunea de prezență a organismului specificat și a vectorului său, la posibilele consecințe și riscuri și la măsurile care trebuie luate.
         
         
            Articolul 4
            Anchete vizând organismul specificat efectuate pe teritoriile statelor membre
            
               (1)   Statele membre efectuează anchete anuale în vederea depistării prezenței organismului specificat sau a vectorului său pe plante specificate de pe teritoriile lor. Respectivele anchete se efectuează de către organismul oficial responsabil sau sub supravegherea oficială a organismului oficial responsabil.
            
            
               (2)   Anchetele includ prelevări de eșantioane și testări și se bazează pe principii tehnice și științifice solide în ceea ce privește posibilitatea de a detecta organismul specificat și vectorul specificat.
            
            
               (3)   Statele membre notifică în fiecare an Comisiei și celorlalte state membre rezultatele anchetelor care au fost efectuate în anul calendaristic precedent.
            
         
         
            Articolul 5
            Cerințe privind introducerea în Uniune a plantelor specificate
            
               (1)   Plantele specificate se introduc în Uniune numai dacă sunt îndeplinite următoarele cerințe:
               
                           (a)
                        
                        
                           sunt însoțite de un certificat fitosanitar, astfel cum se menționează la articolul 13 alineatul (1) punctul (ii) din Directiva 2000/29/CE;
                        
                     
                           (b)
                        
                        
                           sunt conforme, după caz, cu alineatul (2), (3) sau (4), iar formularea cerinței respective este indicată în certificatul fitosanitar la „Declarație suplimentară”.
                        
                     
            
               (2)   Plantele au fost cultivate pe parcursul întregii lor vieți într-o zonă indemnă de organismul specificat, astfel cum a fost stabilită de organizația națională pentru protecția plantelor, în conformitate cu Standardele internaționale relevante privind măsurile fitosanitare. Denumirea zonei respective se menționează în certificatul fitosanitar la rubrica „Locul de origine”.
            
            
               (3)   Plantele specificate au fost cultivate pe parcursul întregii lor vieți într-un loc de producție unde, de la începutul ultimei perioade de vegetație, nici simptomele determinate de organismul specificat, nici de vectorul specificat, nu au fost observate în timpul inspecțiilor oficiale. În plus, au fost îndeplinite următoarele condiții:
               
                           (a)
                        
                        
                           plantele specificate destinate plantării au făcut obiectul prelevării de eșantioane și testate înainte de export și declarate indemne de organismul specificat;
                        
                     
                           (b)
                        
                        
                           plantele specificate, altele decât plantele destinate plantării, au fost inspectate, iar în cazul simptomelor, au făcut obiectul prelevării de eșantioane și au fost testate înainte de export pentru a depista prezența organismului specificat și au fost declarate indemne de organismul în cauză.
                        
                     
            
               (4)   Plantele specificate în culturi de țesuturi care nu provin dintr-o zonă indemnă de organismul specificat au fost produse din plante-mamă testate și declarate indemne de organismul specificat.
            
            
               (5)   Plantele specificate se introduc în Uniune numai dacă sunt manipulate, ambalate și transportate într-un mod care să prevină infestarea cu vectorul specificat.
            
         
         
            Articolul 6
            Controale oficiale la introducerea în Uniune
            Toate transporturile de plante specificate se verifică oficial la punctul de intrare în Uniune sau la locul de destinație astfel cum se prevede în Directiva 2004/103/CE a Comisiei (2).
         
         
            Articolul 7
            Conformare
            Pentru a se conforma prezentei decizii, statele membre abrogă sau modifică măsurile pe care le-au adoptat pentru a se proteja împotriva introducerii și a răspândirii organismului specificat. Ele informează de îndată Comisia cu privire la aceste măsuri.
         
         
            Articolul 8
            Data aplicării
            Prezenta decizie se aplică începând cu 1 noiembrie 2019.
         
         
            Articolul 9
            Data expirării
            Prezenta decizie se aplică până la 31 iulie 2022.
         
         
            Articolul 10
            Destinatari
            Prezenta decizie se adresează statelor membre.
         
         
            Adoptată la Bruxelles, 16 octombrie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 169, 10.7.2000, p. 1.
         
            (2)  Directiva 2004/103/CE a Comisiei din 7 octombrie 2004 privind controalele de identitate și controalele de sănătate ale plantelor, produselor vegetale și altor obiecte incluse în partea B din anexa V la Directiva 2000/29/CE a Consiliului, care pot fi efectuate în alt loc decât punctul de intrare în Comunitate sau într-un loc situat în apropiere, și de stabilire a condițiilor care reglementează aceste controale (JO L 313, 12.10.2004, p. 16).